
ACORD 20/2008, DE 6 DE FEBRER, DEL PLE DEL CONSELL DE L’AUDIOVISUAL DE CATALUNYA

1. En data 15 de gener de 2008 s’ha publicat al BOE el Reial decret 33/2008, de 14 de gener, de dissolució del Congrés dels Diputats i del Senat i de convocatòria d’eleccions generals per al proper 9 de maig. Amb l’entrada en vigor d’aquest Reial decret, es constitueix l’anomenat període electoral, el qual es defineix com l’espai temporal comprès entre la convocatòria de les eleccions i el mateix dia de l’elecció.

2. Dins d’aquest període, i d’acord amb la Llei orgànica 5/1985, de 19 de juny, del règim electoral general, l’Administració electoral, és competent per garantir els principis d’objectivitat i transparència del procés electoral i el principi d’igualtat entre tots els actors electorals. Amb la finalitat de fer efectius aquests principis i, sens perjudici de que en cada cas es resolguin per la Junta Electoral competent  els supòsits concrets que es plantegin, no pot realitzar-se pels poders públics cap campanya institucional durant el període electoral que pugui atemptar contra els principis esmentats.

3.  Per complir amb aquests objectius, la Junta Electoral Central va aprovar el 13 de juny de 1999 una Instrucció relativa a l’objecte i límits de les campanyes institucionals. L’apartat 2 d’aquesta Instrucció estableix que durant el període electoral únicament es podran emetre les campanyes institucionals expressament previstes en la normativa electoral en relació amb la informació als ciutadans sobre la inscripció en les llistes del cens electoral o les demés previstes a l’article 50.1 de la Llei orgànica del règim electoral general i concordants, en el seu cas, de les lleis electorals de les comunitats autònomes i les campanyes que puguin resultar imprescindibles per a la salvaguarda de l’interès públic o per al correcte desenvolupament dels serveis públics.   

4. Així mateix, la lletra d) de l’apartat 2 de l’article 109 de la Llei de la comunicació audiovisual de Catalunya estableix que “les administracions de Catalunya, durant els períodes electorals, únicament poden fer campanyes de caràcter institucional destinades a informar els ciutadans sobre la data en què han de tenir lloc les eleccions o el referèndum, el procediment per a votar i els requisits i els tràmits del vot per correu. Aquestes campanyes en cap cas no poden suggerir, directament o indirectament, opcions de vot”.  

5. D’acord amb el quadre de seguiment d’emissió de campanyes institucionals realitzat per aquest Consell de l’Audiovisual de Catalunya que s’adjunta com a annex a aquest Acord, del 21 al 29 de gener de 2008 i en diferents franges horàries, s’han emès per TV3 i per Barcelona TV dos espots titulats “reciclatge” i “reciclatge 2” que formen part d’una campanya institucional de la Generalitat de Catalunya relativa al reciclatge de residus. En el primer espot, una parella explica com ho fan per reciclar els residus que generen tot i tenir una cuina molt petita; en el segon, que normalment s’emet consecutivament al primer, la parella que recicla tot i tenir una cuina molt petita, explica la gran repercussió de la seva tasca amb imatges d’altra gent que també recicla on hi apareix el cartell “Aquí reciclem” .

6. Davant d’aquestes emissions, i atenent a la competència que ostenta  l’Administració electoral en el període comprès entre la convocatòria d’eleccions i la celebració de l’elecció, aquest Consell de l’Audiovisual com autoritat de regulació en matèria de continguts audiovisuals a Catalunya, i en virtut de les funcions que li atorga l’article 109.3 de la Llei de la comunicació audiovisual de Catalunya, considera oportú, d’acord amb la lletra h) de l’article 115 de la mateixa Llei, posar en coneixement de la Junta Electoral Provincial de Barcelona les emissions d’aquests espots.   
Per tot l’exposat, el Ple del Consell de l’Audiovisual de Catalunya, ha adoptat els següents, 

ACORDS

1. Posar en coneixement de la Junta Electoral Provincial de Barcelona les emissions de les campanyes institucionals “reciclatge” i “reciclatge 2” efectuades, del 21 al 29 de gener de 2008, per TV3 i Barcelona TV, segons consta en el quadre de seguiment d’emissió de campanyes institucionals, que s’adjunta com a annex i part integrant d’aquest Acord. 
2. Notificar aquests Acords a la Junta Electoral Provincial de Barcelona.

3. Notificar aquests Acords als prestadors de serveis de televisió Televisió de Catalunya SA (TV3) i Informació i Comunicació de Barcelona, SA (Barcelona TV) per al seu coneixement.

Barcelona, 6 de febrer de 2008

Josep M. Carbonell i Abelló                                  Dolors Comas d’Argemir i Cendra
President                                                              Consellera secretària   

